जिल्ला व्यूरो । निर्वाचन प्रचारको अन्तिम दिन आज दलहरुले दुई नम्बर प्रदेशका विभिन्न स्थानमा ठूला सभासहित जनप्रदर्शन गरेका छन् । मुख्य तीनसहित मधेस केन्द्रित दलले प्रायः सबै स्थानीय तहमा साना–ठूला चुनावी सभा गर्दै मतदाता आकर्षित गर्ने अन्तिम प्रयास गरेका हुन् । ठूला सभालाई शीर्ष नेताले सम्बोधन गरेका थिए ।
कांग्रेसले सभापतिसमेत रहेका प्रधानमन्त्री शेरबहादुर देउवालाई मुख्य वक्ता बनाएर बाराको कलैया र पर्साको वीरगन्जमा सभा गरेको छ । वीरगन्जको सभालाई सम्बोधन गर्दै प्रधानमन्त्री देउवाले स्थानीय तहको तेस्रो चरणसहित प्रदेश र प्रतिनिधिसभा निर्वाचन कांग्रेसले जीते मात्रै गणतन्त्र संस्थागत हुने र मुलुकले समृद्धि पाउने दावी गरे ।
अध्यक्ष केपी ओलीको प्रमुख आतिथ्यतामा एमालेले बाराको सिमरा र महोत्तरीको बर्दिबासमा ठूला सभा गरेको छ । पार्टीका शीर्ष नेता केही सातादेखि चुनावी अभियानमा केन्द्रित रहेपनि अध्यक्ष ओली भने मौन अवधि सुरु हुने दिन मात्रै चुनावी सभामा पुगेका हुन् ।
सिमराको सभालाई सम्बोधन गर्दै मधेस विरोधी भनेर लगाइएको आरोपको कडा प्रतिवाद गरेका अध्यक्ष ओलीले तराई–मधेसको विकासमा एमालेले जति गरेर देखाउन सत्तारुढ र मधेस केन्द्रित दललाई चुनौती दिए ।
माओवादी केन्द्रका अध्यक्ष पुष्पकमल दाहालले सर्लाहीको लालबन्दी र पर्साको वीरगञ्जको चुनावी सभालाई सम्बोधन गरेका छन् । वीरगन्जको सभामा अध्यक्ष दाहालले मधेस र मधेसी जनताको अधिकारका लागि माओवादी प्रतिवद्ध रहेको दोहो¥याउँदै पछिल्ला राजनीतिक परिवर्तनले दिएका उपलब्धी पूर्ण संस्थागत हुन आफू नेतृत्वको दलले जित्नै पर्ने जिकीर गरे ।
तीनै दलका अन्य शीर्ष नेताले पनि विभिन्न जिल्लाका सभालाई सम्बोधन गर्दै मधेसी जनताले आ–आफ्नो दललाई विजयी गराउने दावी गरेका थिए ।
आजै संघीय समाजवादी फोरमका अध्यक्ष उपेन्द्र यादवले सिरहा, राष्ट्रिय जनता पार्टी नेपालका नेता राजेन्द्र महतोले धनुषा र सप्तरी र नेपाल लोकतान्त्रिक फोरमका अध्यक्ष विजयकुमार गच्छदारले सिरहा, धनुषा र सर्लाहीका चुनावी सभालाई सम्बोधन गरेका छन् । नयाँ शक्ति नेपालका संयोजक डा. बाबुराम भट्टराई बारा, पर्सा र रौतहटका चुनावी अभियानमा सहभागि थिए ।